Okresná prokuratúra Senica 
Janka Kráľa 735, 905 45 Senica 	

Sp. zn. : Pv 804/11/2205	Senica, 11.10.2012
EEČ : 2-19-50-2012

U Z N E S E N I E

Trestná vec:	obvinený XXXXX 
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 2 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Senica
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
	povolanie: nezamestnaný
od presne nezisteného obdobia do 12:00 hod. dňa 29.11. 2012 v XXXXX XXXXX v rodinnom dome č. XXXXX prechovával čiernu tašku na hygienické potreby, ktorá obsahovala kovový nadstavec na fajku, na ktorom sa nachádzali zvyšky sušiny neznámeho pôvodu a ďalej taška obsahovala sušinu neznámeho pôvodu, ktorá bola zabalená v igelitovom vrecku, pričom znaleckým posudkom Kriminalistického a expertízneho ústavu PZ XXXXX bolo zistené, že nadstavec na fajku obsahoval konope s hmotnosťou 213 mg s priemernou koncentráciou 4,4 % hmotnostných THC, obsahujúce 9 mg THC, čo zodpovedá 1 obvykle jednorazovej dávke a igelitové vrecko obsahovalo konope s hmotnosťou 3811 mg s priemernou koncentráciou 6,1 % hmotnostných THC, obsahujúce 232 mg THC, čo zodpovedá 8 - 23 obvykle jednorazovým dávkam,  pričom rastliny rodu Cannabis (konopa) sú zaradené v zmysle zákona NR SR č. 139/1998 Z. z. o omamných látkach, psychotropných látkach a prípravkoch v znení neskorších predpisov do I. skupiny omamných látok,

lebo obvinený nebol v čase činu pre nepríčetnosť trestne zodpovedný
Odôvodnenie:
Poverený príslušník Obvodného oddelenia PZ Šaštín - Stráže uznesením pod ČVS: ORP-664/SS-SE-2011 zo dňa 29.11. 2011 podľa § 199 ods. 1 Trestného poriadku začal trestné stíhanie pre prečin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 ods. 1 Trestného zákona.

Vyšetrovateľ Okresného riaditeľstva PZ v Senici, Odboru kriminálnej polície uznesením pod ČVS: ORP-59/OVK-SE-2012 zo dňa 9.3. 2012 podľa § 206 ods. 1 Trestného poriadku vzniesol obvinenie XXXXX pre prečin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 ods. 2 Trestného zákona na vyššie uvedenom skutkovom základe.

V priebehu skráteného vyšetrovania bol na základe príkazu sudcu pre prípravné konanie Okresného súdu v Senici č. k. Tp 409/12 zo dňa 11.5. 2012 na vyšetrenie duševného stavu obvineného XXXXX vydaného v zmysle § 148 ods. 2 Trestného poriadku, vypracovaný znalcami XXXXX a XXXXX, znalecký posudok z odboru zdravotníctva a farmácia, odvetvie psychiatria č. 19/2012 a 24/2012 zo dňa 14.8. 2012. Zo záverov predmetného znaleckého posudku vyplýva, že obvinený XXXXX v čase spáchania skutku, pre ktorý je stíhaný ako obvinený, trpel závažnou duševnou poruchou z okruhu psychóz a to paranoidne halucinatórnou psychotickou poruchou v dôsledku ktorej nevedel rozpoznať nebezpečenstvo svojho konania pre spoločnosť a nemohol svoje konanie ovládať. Ovládacie a rozpoznávacie schopnosti obvineného XXXXX boli úplne vymiznuté z titulu prítomnosti duševnej poruchy. 

Uznesením Okresného súdu v Senici č.k. Tp 514/2012 zo dňa 24.4. 2012 bol obvinenému XXXXX ustanovený obhajca - XXXXX.

V zmysle § 171 ods. ods. 2 Trestného zákona
„(2) Odňatím slobody až na päť rokov sa páchateľ potrestá, ak neoprávnene prechováva pre vlastnú potrebu omamnú látku, psychotropnú látku, jed alebo prekurzor vo väčšom rozsahu.

Podľa § 23 Trestného zákona: 
„Kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.

Podľa § 215 ods. 1 písm. e) Trestného poriadku: 
„Prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

S poukazom na závery znaleckého posudku z odboru zdravotníctva a farmácia, odvetvie psychiatria možno konštatovať, že u obvineného XXXXX v čase spáchania skutku, pre ktorý je trestne stíhaný, existovala okolnosť vylučujúca trestnú zodpovednosť a to nepríčetnosť v zmysle § 23 Trestného zákona.

Vzhľadom na vyššie uvedené skutočnosti som rozhodol tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Marián Michnica
prokurátor